ഞാന് ചാണകമല്ലേ.. നിങ്ങള് മുഖ്യമന്ത്രിയെ വിളിക്ക്: ഇബുള്ജെറ്റ് സഹോദരങ്ങള്ക്കായി വിളിച്ചയാള്ക്ക് സുരേഷ് ഗോപിയുടെ മാസ് മറുപടി കൊച്ചി: ഇ ബുള്ജെറ്റ് സഹോദരന്മാരെ മോട്ടോര് വാഹന വകുപ്പ് അറസ്റ്റ് ചെയ്തതിന് പിന്നാലെ ഇവരെ അനുകൂലിച്ചും പ്രതികൂലിച്ചും സോഷ്യല് മീഡിയയില് ചര്ച്ച സജീവമാവുകയാണ്. നിയമവിരുദ്ധമായി വാഹനം രൂപമാറ്റം വരുത്തിയതിനെ തുടര്ന്ന് മോട്ടോര് വെഹിക്കിള് ഡിപ്പാര്ട്ട്മെന്റ് ഇവരുടെ വാഹനം കസ്റ്റഡിയിലെടുത്തിരുന്നു. ഇതാണ് വിവാദങ്ങള്ക്ക് തുടക്കം കുറിച്ചത്. ഇതിനിടെ ഇ ബുള്ജെറ്റിനെ രക്ഷിക്കാന് ഇടപെടണമെന്ന് ആവശ്യപ്പെട്ട് സുരേഷ് ഗോപി എംപിയെ വിളിച്ച ഒരു ഇ ബുള്ജെറ്റ് ആരാധകന് സുരേഷ് ഗോപി കൊടുത്ത മറുപടിയാണ് ശ്രദ്ധനേടുന്നത്. സംഭവത്തെ കുറിച്ച് വ്യക്തമായി മനസിലായില്ലെങ്കിലും, ഏകദേശ രൂപം കിട്ടിയ സുരേഷ്, താന് ചാണകമല്ലേയെന്നും നിങ്ങള് മുഖ്യമന്ത്രിയെ വിളിക്കൂ എന്നും പരാതിക്കാരന് മറുപടി നല്കി. തുടര്ന്ന് ഫോണ് കട്ട് ചെയ്യുകയായിരുന്നു. സുരേഷ് ഗോപിയുടെ മറുപടി സോഷ്യല് മീഡിയയും ഏറ്റെടുത്തു. കണ്ണൂര് ഇരിട്ടി കിളിയന്തറ സ്വദേശികളായ എബിന്, ലിബിന് എന്നിവരുടേതാണ് ഇ ബുള്ജെറ്റ് യൂട്യൂബ് ചാനല്. വിവിധ സ്ഥലങ്ങള് സന്ദര്ശിച്ച് വീഡിയോ ചിത്രീകരിക്കുകയാണ് ഇവരുടെ രീതി. വരുമാനം വര്ദ്ധിച്ചതോടെ വാഹനത്തില് അപകടകരമായ രീതിയിലുള്ള മാറ്റങ്ങളാണ് ഇവര് വരുത്തിയത്. തുടര്ന്ന് മോട്ടോര് വാഹന വകുപ്പിന്റെ ശ്രദ്ധയില്പ്പെടുകയും കേസെടുക്കുകയുമായിരുന്നു. നിയമവിരുദ്ധമായി രൂപമാറ്റം വരുത്തിയതിന് 42,000 രൂപ പിഴയാണ് ഇട്ടിരിക്കുന്നത്.